Diari Oficial de la Generalitat Valenciana


Sumari del DOGV 7239, del 24-03-2014 (2014/2319)

Resolució de 13 de març de 2014, de la Conselleria d'Infraestructures, Territori i Medi Ambient, per la qual se sotmet a informació pública la sol·licitud d'inclusió de la Zona Humida Catalogada «Marjal i Estanys d'Almenara» en la Llista de Zones Humides d'Importància Internacional del Conveni Ramsar.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7239

Data del DOGV
:   24-03-2014

Secció del DOGV
:   V. ANUNCIS - C) ALTRES ASSUMPTES

Número del document
:   2014/2319


Organisme emissor
:   Conselleria d'Infraestructures, Territori i Medi Ambient

Tipus de document
:   Resolució

Resolució de 13 de març de 2014, de la Conselleria d'Infraestructures, Territori i Medi Ambient, per la qual se sotmet a informació pública la sol·licitud d'inclusió de la Zona Humida Catalogada «Marjal i Estanys d'Almenara» en la Llista de Zones Humides d'Importància Internacional del Conveni Ramsar. [2014/2319]  
El Conveni relatiu a les Zones Humides d'Importància Internacional, anomenat Conveni de Ramsar, és un tractat intergovernamental que servix de marc per a l'acció nacional i la cooperació internacional en pro de la conservació i l'ús racional dels zones humides i els seus recursos.  
Desenrotllat en els anys 1960 pels països i organitzacions no governamentals que es preocupaven per la creixent pèrdua i degradació dels hàbitats de zones humides de les aus aquàtiques migratòries, el tractat es va adoptar en la ciutat iraniana de Ramsar en 1971 i va entrar en vigor en 1975. És l'únic tractat global relatiu al medi ambient que s'ocupa d'un tipus d'ecosistema en particular, i els països membres de la Convenció comprenen totes les regions geogràfiques del planeta.  
Espanya n'és Estat part des del 4 de setembre de 1982, basant-se en l'Instrument d'Adhesió de 18 de març de 1982 (BOE núm.199, de 20.08.1982). La Comunitat Valenciana aporta 6 zones humides a les 74 espanyoles que actualment formen part de la llista del Conveni Ramsar. (?http://www.magrama.gob.es/es/biodiversidad/temas/ecosistemas-y-conectividad/conservacion-de-humedales/ch\_hum\_ramsar\_esp\_lista.aspx?)  
La «Marjal i Estanys d'Almenara» és la zona humida més extensa de la província de Castelló i una de les que millor estat de conservació manté, entre altres raons per l'abundant presència d'aigua i la bona qualitat d'esta.  
Està constituïda bàsicament per tres estanys, que en realitat són zones de descàrrega d'aigües subterrània o ullals (brolladors), i per una àmplia zona de mareny, que cobrix la zona de terreny compresa entre els estanys i el mar Mediterrani. Inclou una gran varietat d'hàbitats propis de zones humides, destacant la presència de torberes alcalines de canyís (que cobrixen més del 2 % de la superfície de l'espai), així com la d'alguns tàxons de flora d'especial interés (endemismes com Thalictrum maritimum o Silene cambessedesii, que a més tenen un alt grau d'amenaça). La fauna de l'espai inclou la presència de diversos tàxons d'invertebrats endèmics de la regió valenciana molt interessants (Gamba gavatxa, Dugastella valentina, espècie d'aigua dolça que va ser descoberta per a la ciència en esta zona humida, o els mol·luscos bivalves Unio mancus i Anodonta anatina), així com de bones poblacions d'algunes espècies amenaçades de peixos i rèptils (Valencia hispanica, Salaria fluviatilis, Mauremys leprosa, Emys orbicularis f.). Destaca igualment la importància de l'espai per al grup faunístic de les aus, tant per la seua quantitat com per la seua singularitat, que utilitzen esta zona humida com a refugi i lloc de pas en les seues migracions cap al sud en l'època hivernal (molt important per a les aus aquàtiques, especialment per a la camallonga i el fumarell carablanc).  
  
Vist el que disposa l'article 49.2 de la Llei 42/2007, de 13 de desembre, del Patrimoni Natural i de la Biodiversitat, així com, els articles 16 a 18 de la Llei 27/2006, per la qual es regulen els drets d'accés a la informació, de participació pública i d'accés a la justícia en matèria de medi ambient, i els articles 21 a 23 del Decret 97/2010, d'11 de juny, del Consell, pel qual es regula l'exercici del dret d'accés a la informació ambiental i de participació pública en matèria de medi ambient a la Comunitat Valenciana.  
De conformitat amb les atribucions establides en el Decret 85/2013, de 28 de juny, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, així com amb els preceptes de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i la resta de disposicions de general i pertinent aplicació, resolc:  
  
  
Primer  
Sotmetre a informació pública, la sol·licitud d'inclusió de la Zona Humida Catalogada «Marjal i Estanys d'Almenara» en la Llista de Zones Humides d'Importància Internacional del Conveni de Ramsar, així com la fitxa corresponent, i comunicar a les persones físiques o jurídiques que es consideren interessades que realitzen les al·legacions que estimen oportunes.  
  
Segon  
Les al·legacions, els suggeriments o les observacions han de dirigir-se i remetre's, per a la seua consideració, en el termini d'un mes a partir de l'endemà de la publicació del present anunci en el Diari Oficial de la Comunitat Valenciana, al Servici de Gestió d'Espais Naturals Protegits de la Direcció General de Medi Natural, siti en la ciutat administrativa 9 d'octubre, Torre 1, 3a planta, carrer Castán Tobeñas núm. 77, 46359 València.  
  
Tercer  
Els documents indicats podran examinar-se, en horari de matí de 09.00 a 14.00 hores, de dilluns a divendres, en el Centre d'Informació i Documentació Ambiental de la Comunitat valenciana (CIDAM) de la Conselleria d'Infraestructures, Territori i Medi Ambient, siti en la Ciutat Administrativa, 9 d'octubre, torre 1, 2a planta, carrer Castán Tobeñas núm. 77, 46721 València.  
Així mateix podran consultar-se en la pàgina web de la Conselleria d'Infraestructures, Territori i Medi Ambient, a través de l'enllaç: ?http://www.cma.gva.es/web/indice.aspx'nodo=85385?.  
  
València 13 de març de 2014.- La consellera d'Infraestructures, Territori i Medi Ambient: Isabel Bonig Trigueros.